Dej, Rumunjska
Dej čita se Dež (mađarski: Dés, njemački: Desch) je grad na sjeverozapadu Rumunjske od 33,497 stanovnika (1992. bilo ih je 41,216).

Dej je treći po veličini grad u Okrugu Cluj.

Geografske karakteristike 
Dej leži u dolini rijeke Someş, nedaleko od mjesta gdje se ona formira sutokom njenih glavnih rukavaca Someşul Mare i Someşul Mic, udaljen 60 km sjeverno od administrativnog centra okruga Cluj-Napoce.

Historija 
Grad se prvi put spominje u dokumentima iz 1061. i 1214., pod imenom Dees, ali se pretpostavlja (iako za to još nema čvrstih materijalnih dokaza) da je na tom mjestu postojalo naselje još za neolitika. Kako se tu nalaze velike rezerve soli, koja se kopa još od tračko - rimskih vremena, već tada je zbog strateškog značenja podignuta utvrda.

Današnji Dej je utvrđen između 1214. i 1235., - 1241. je razoren za provale Tatara, ali je brzo obnovljen. Tokom vremena se razvio kao glavni rudarski centar za ekspoloataciju soli, tako da je početkom 18. vijeka izgrađena i mala riječna luka za transport soli.

Važno je napomenuti da se tokom srednjeg vijeka u grad naselilo puno saskih rudara, koji su podigli puno građevina.

Znamenitosti 
Najveće znamenitosti grada su rimski kastrum, koji se nalazi nedaleko od grada u Căşeju. Uz njega tu je protestanska crkva sagrađena u gotičkom stilu između 1453. - 1536., sa zvonikom visokim 72 metara. Tu je i katolička crkva i franjevački samostan sv. Antuna Padovanskog, podignuti u baroknom stilu u 18. vijeku (gradnja je počela negdje oko 1716.), i
pravoslavna crkva sv. Georgija, dovršena 1776.

Privreda 
Najveći privredni pogon u gradu je kombinat celuloze i papira Someș Dej.

Izvori

Literatura 

 The Ancient History of Herodotus (Translated by William Beloe) (1859). Derby & Jackson.
 Eutropius, Abridgment of Roman History (Translated by John Selby Watson) (1886). George Bell and Sons.

Vanjske veze 

 Službene stranice grada  

Gradovi u Rumunjskoj
Wikiprojekat geografija/Naselja u Rumuniji